প্রায় দুই দশক ধরে গল্প-উপন্যাস লিখছেন। সম্পাদনা করেছেন কিছু গুরুত্বপূর্ণ সাহিত্য-সংকলন। তিনি দ্বিতীয় উপন্যাস তালাশের জন্য প্রথম আলো বর্ষসেরা বই-১৪১০ পুরস্কার পান। বইটির ইংরেজি তর্জমা দ্য সার্চ নামে দিলিস্থ প্রকাশনা হাউস যুবান প্রকাশ করেছে ২০১১ সালে। তালাশ বাংলাদেশের বীরাঙ্গনাদের নিয়ে, যাঁরা ১৯৭১ সালে পাকিস্তানি সেনা কর্তৃক ধর্ষিত হয়েছিলেন। শাহীনের চতুর্থ উপন্যাস ময়ূর সিংহাসন প্রথমা প্রকাশন থেকে বেরিয়েছে ২০১৪ সালের একুশে গ্রন্থমেলায়। ময়ূর সিংহাসন উপন্যাসের জন্য তিনি পেয়েছেন বাঙলার পাঠশালা আখতারুজ্জামান ইলিয়াস কথাসাহিত্য পুরস্কার-২০১৫। সম্প্রতি ভারতের আনন্দবাজার গ্রুপের টিভি চ্যানেল এবিপি আনন্দ কর্তৃক সাহিত্যে ‘সেরা বাঙালি’ সম্মানে ভূষিত হয়েছেন। শাহীন কর্মরত আছেন আইন ও সালিশ কেন্দ্র নামে একটি মানবাধিকার প্রতিষ্ঠানে।